4 แกนนำแฟลชม็อบท่าแพ ขึ้นโรงพัก ปฏิเสธทุกข้อกล่าวหา ติง 2 มาตรฐาน
4 แกนนำแฟลชม็อบ ประตูท่าแพ เชียงใหม่ ขึ้นโรงพัก กองเชียร์ตามให้กำลังใจ ปฏิเสธทุกข้อกล่าวหา ติง จนท.รัฐ 2 มาตรฐาน ยัดเยียดข้อหา ลั่นขอต่อสู้คดีให้ถึงที่สุดตามกฎหมายเมื่อเวลา 15.40 น. วันที่ 30 ก.ค.63 รายงานข่าวแจ้งว่า ที่ สภ.เมืองเชียงใหม่ ภายหลังที่ พ.ต.อ.ภูวนาถ ดวงดี ผกก.สภ.เมืองเชียงใหม่ ได้เชิญตัวแกนนำกลุ่มผู้ชุมนุม ที่บริเวณลานอเนกประสงค์ ข่วงประตูท่าแพ อ.เมือง จ.เชียงใหม่ ที่จัดชุมนุมขึ้นเมื่อวันที่ 19 ก.ค.และ 29 ก.ค.ที่ผ่านมา เข้าพบเพื่อให้ปากคำเพิ่มเติม และรับทราบข้อกล่าวหา โดยแกนนำประกอบด้วย นายวัชรภัทร ธรรมจักร อายุ 22 ปี นายธนาธร วิทยเบญจางค์ อายุ 21 ปี นายวิธญา คลังนิล อายุ 23 ปี และนายประสิทธิ์ ครุธาโรจน์ อายุ 25 ปี โดยทางกลุ่มแกนนำได้นำทนายความเข้ามาพูดคุยด้วย ซึ่งในการเข้าพบเจ้าหน้าที่ตำรวจวันนี้ กลุ่มแกนนำได้ให้ความร่วมมือเป็นอย่างดี และได้เข้าให้ปากคำโดยมีเจ้าหน้าที่ตำรวจคอยดูแลรักษาความสงบ และขอไม่ให้ผู้สื่อข่าวเข้าถ่ายภาพแต่อย่างใด จนกว่าจะมีการสอบสวนเสร็จสิ้นกระทั่งเวลาผ่านไปเกือบ 2 ชั่วโมง ทางกลุ่มแกนนำทั้งหมดได้เดินทางออกมาจาก สภ.เมืองเชียงใหม่ โดยมีกลุ่มตัวแทนผู้ชุมนุมเดินทางมาให้กำลังใจ พร้อมมอบดอกไม้ให้กับกลุ่มแกนนำทั้งหมด หลังจากการเข้าพบเจ้าหน้าที่ตำรวจในวันนี้จากการสอบถาม นายวัชรภัทร ธรรมจักร อายุ 22 ปี หนึ่งในแกนนำ เปิดเผยว่า วันนี้ทางแกนนำผู้ชุมนุมได้เดินทางมาเข้าพบเจ้าหน้าที่ตำรวจตามหมายเรียก เพื่อมารับทราบข้อกล่าวหากับทางพนักงานสอบสวน ซึ่งได้แจ้งข้อกล่าวหาว่า ชุมนุม มั่วสุม ปลุกปั่นให้เกิดความไม่สงบ ฝ่าฝืน พ.ร.ก.ฉุกเฉิน ฝ่าฝืน พ.ร.บ.โรคติดต่อ ซึ่งทางแกนนำได้รับทราบข้อกล่าวหาแล้ว และขอปฏิเสธทุกข้อกล่าวหา เนื่องจากทางฝั่งตนยังเชื่อว่าการชุมนุมภายใต้สิทธิเสรีภาพตามรัฐธรรมนูญ อีกทั้งหากดูตามข้อเท็จจริงแล้วโรคโควิด-19 ก็ไม่ได้เกิดขึ้นในประเทศไทยมากว่า 60 วันแล้ว มีแต่เกิดขึ้นในเขตของรัฐบาล หากมีการแจ้งข้อกล่าวหาควบคุมโรคหรือ พ.ร.ก.ฉุกเฉิน ก็อยากให้เอาไปเปรียบเทียบมาตรฐานกับการที่นายกรัฐมนตรี ได้มาทำกิจกรรมปลูกป่าล่าสุดที่ผ่านมาใน จ.เชียงใหม่ ซึ่งก็มีคนมารอต้อนรับไม่ได้น้อยไปกว่าการชุมนุมแต่อย่างใด แต่กลับไม่ถูกแจ้งข้อกล่าวหา ซึ่งอันนี้แสดงให้เห็นถึงความสองมาตรฐานของเจ้าหน้าที่รัฐ ที่ยัดเยียดข้อกล่าวหาให้กับผู้ชุมนุมอยากฝากกับกรณีที่เกิดขึ้นนี้หากมีการเปรียบเทียบ จะเห็นว่ามีความคล้ายคลึงกัน มีการชุมนุมเหมือนกัน แต่ทำไมอีกฝั่งไม่โดน ซึ่งเป็นข้อหนึ่งที่น่าตั้งข้อสงสัย แต่อย่างไรก็ตามในวันนี้ทางตนและแกนนำคนอื่นๆ ก็ได้เดินทางมารับทราบข้อกล่าวหาตามกระบวนการยุติธรรม พร้อมทั้งยืนยันว่า จะสู้ตามกฎหมายและปฏิเสธทุกข้อกล่าวหา ขณะเดียวกันในส่วนของเรื่องการจัดกิจกรรมอะไรต่อไปหลังจากนี้นั้น อาจจะต้องรอติดตามต่อไป เนื่องจากในอนาคตก็ไม่แน่ชัด แต่ก็อยากให้เป็นไปตามข้อเรียกร้องคือ ยุบสภา หยุดคุกคามประชาชน และแก้ไขรัฐธรรมนูญใหม่นายวัชรภัทร กล่าว
4 แกนนำแฟลชม็อบ ประตูท่าแพ เชียงใหม่ ขึ้นโรงพัก กองเชียร์ตามให้กำลังใจ ปฏิเสธทุกข้อกล่าวหา ติง จนท.รัฐ 2 มาตรฐาน ยัดเยียดข้อหา ลั่นขอต่อสู้คดีให้ถึงที่สุดตามกฎหมาย 
แฟลชม็อบ,กลุ่มผู้ชุมนุม,ม็อบ,เชียงใหม่,แฟลชม็อบท่าแพ,ข่าวทั่วไป